มันนี่ทูเดย์
ขยายเวลาซอฟต์โลน
11 ก.พ. 2559

ขยายเวลาซอฟต์โลน
นายมงคล ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ที่ประชุมคณะรัฐมนตรีเมื่อวันที่ 9 ก.พ. มีมติให้ขยายระยะเวลาโครงการสินเชื่อดอกเบี้ยต่ำ (Policy Loan) ของเอสเอ็มอีแบงก์ จากเดิมสิ้นสุดรับคำขอกู้ถึงวันที่ 31 ธ.ค. 2558 ขยายไปถึงวันที่ 30 มิ.ย. 2559 หรือจนกว่าจะเต็มวงเงิน เพื่อช่วยเหลือผู้ประกอบการเอสเอ็มอีที่ประสบปัญหาขาดสภาพคล่องให้เข้าถึงแหล่งเงินทุนได้ต่อไป
ธสน.รุกให้กู้นวัตกรรม
นายเขมทัศน์ สายเชื้อ รักษาการกรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ เปิดเผยว่า ธนาคารได้ลงนามบันทึกความเข้าใจกับกระทรวงวิทยาศาสตร์และเทคโนโลยี ใน “โครงการสนับสนุนเงินทุนเพื่อการวิจัย พัฒนา และวิศวกรรมสำหรับภาคเอกชน” เพื่อให้เงินทุนสนับสนุนให้นำงานวิจัยและพัฒนาวิศวกรรมทางวิทยาศาสตร์และเทคโนโลยีมาใช้ในการผลิตเชิงอุตสาหกรรมและพาณิชยกรรม